Öllum ferðahömlum hefur verið aflétt á Spáni, eftir að viðbúnaðarstigi, sem verið hefur í gildi í meira en hálft ár, var aflétt á miðnætti. Sérfræðingar óttast nýja bylgju kórónusmita, ef almenningur tekur nýfengnu frelsi af léttúð.
Á miðnætti í nótt féll úr gildi viðbúnaðarástand sem verið hefur í gildi á Spáni í rúma 6 mánuði, eða allt frá 26. október. Síðan þá hefur íbúum landsins verið meinað að ferðast á milli héraða landsins, útgöngubann hefur verið í gildi á næturnar og miklar samkomutakmarkanir.
Fyrir rúmum mánuði tilkynnti forsætisráðherra landsins, Pedro Sánchez, að þessu viðbúnaðarstigi yrði aflétt þann 9. maí. Þá fylgdi reyndar sögunni að hann reiknaði þá með að smit á Spáni yrðu komin niður í 25 á hverja 100.000. Það er alls ekki raunin, þau eru nú um 200 á hverja 100.000 íbúa.
Þessi aflétting viðbúnaðarstigs hefur í för með sér að öllum ferðahömlum, útgöngubanni og samkomutakmörkunum er aflétt í einu vetfangi. Nú verða stjórnvöld í hverju héraði að leita til dómstóla til að viðhalda þessum takmörkunum sem taldar eru vega að grundvallarmannréttindum og það er ekki auðsótt mál. Enn sem komið er hafa einungis fjögur sjálfsstjórnarhéruð fengið heimild til áframhaldandi útgöngubanns á nóttunni og hvergi eru nú ferðatakmarkanir.
Elena Martínez, formaður Samtaka faraldsfræðinga á Spáni, segir í samtali við El País í dag að enn séu smitin of mörg á landsvísu. Aflétting viðbúnaðarstigs veiti almenningi hugsanlega falskt öryggi, sem og fréttir af því að bólusetningar gangi vel, en nú hafa tæp 30% þjóðarinnar fengið eina eða tvær sprautur af bóluefni. Martínez segir að þrátt fyrir allt þá sé hættan á smitum og nýrri bylgju enn fyrir hendi, og að nú ríði á að almenningur sýni ábyrgð með gjörðum sínum.
Á sama tíma og vart verður mikilla efasemda hjá sérfræðingum, þá einkenna fögnuður og eirðarleysi stóran hluta almennings. Þegar í nótt var mikill mannfjöldi á götum stærstu borga Spánar, og stemningin var eins og þegar fólk fagnar nýfengnu frelsi. Þar við bætist að mikill hiti hefur verið um mestallan Spán um helgina og strendur landsins hafa verið kjaftfullar af fólki að sleikja sólina. Þá er viðbúið að mikil umferð verði um hraðbrautir Spánar á næstu sólarhringum, því margir þrá orðið að vitja ættingja og vina sem þeir hafa ekki séð mánuðum saman.
Þetta er Jóhann Hlíðar Harðarson sem talar frá Spáni.
Viðbúnaðarstigi vegna COVID-19 hefur verið aflétt á Spáni eftir að hafa verið í gildi í meira en hálft ár. Öllum ferðahömlum hefur verið aflétt og sérfræðingar óttast nýja bylgju kórónusmita.